**ЧРЕЗ**

**Г-ЖА ЦЕЦКА ЦАЧЕВА**

**ПРЕДСЕДАТЕЛ**

**НА 43-ОТО НАРОДНО СЪБРАНИЕ**

**ДО**

**Г-Н БОЖИДАР ЛУКАРСКИ**

**МИНИСТЪР НА ИКОНОМИКАТА**

**В Ъ П Р О С**

**От ДИМИТЪР ДЪБОВ И МАНОЛ ГЕНОВ – народни представители,**

**ПГ „БСП лява БЪЛГАРИЯ”**

Съгласно чл. 90, ал. 1 от Конституцията на Република България и чл. 92 от ПОДНС внасяме въпрос

**ОТНОСНО:** Предприети действия от Министерство на икономиката за възстановяване на работата на „ВМЗ” АД гр.Сопот след възникнали инциденти

**УВАЖАЕМИ ГОСПОДИН МИНИСТЪР**,

На 21.03.2015 г. в землището на с. Иганово, обл. Пловдив, заводска площадка на „ВМЗ“ АД гр. Сопот, обл. Пловдив, възниква инцидент в склад № 6, тип „Холандски”, намиращ се в източната част на складовото стопанство и същият бе напълно унищожен. На същата площадка на 14.04.2015 г. има нов взрив.

Повече от три месеца след взривовете от 21 март досега на площадка Иганово не е възстановено напълно производството на монтажния завод. В завода зрее напрежение и синдикатите са притеснени от невъзможността да се изпълнят поръчките по подписаните договори. При ваша среща с ръководството на „ВМЗ“ ЕАД, синдикати и работещи в завода сте пояснили, че предприятието, чийто принципал е Министерство на икономиката ще работи и няма да реализира загуби през 2015 г., а за 2016 г. има договори за 216 милиона лева.

Уважаеми господин Министър, въпросите ни към Вас са:

1. Кога ще бъде възстановен изцяло работният и технологичен процес на площадка Иганово?
2. Как при повече от три месеца, в които монтажния завод в Иганово не работи ще бъде преодоляно закъснението по договорите и ще бъдат постигнати обещаните от Вас 83 милиона лева, при положение, че при пълен наличен  капацитет през 2014 година се е произвела продукция за 85 млн. лв. ?
3. Как ще се реализират договори за 216 милиона лева, обещани от Вас, при липсата на ресурс - технически и човешки, който да произведе такава продукция, имайки предвид, че такива договори за последно са осъществявани през 1998 година, но тогава във ВМЗ са работили няколко пъти повече хора?

**ДИМИТЪР ДЪБОВ**

**МАНОЛ ГЕНОВ**

Народни представители

от ПГ БСП ЛБ